देश में सितम्बर माह का चौथा भूकम्प  
देश के पूर्वी और उत्तरी इलाकों में रविवार शाम आया 6.8 तीव्रता का भूकम्प सितम्बर महीने का चौथा भूकम्प है। आईएमडी ने यह जानकारी दी।
देश के पूर्वी और उत्तरी इलाकों में रविवार शाम आया 6.8 तीव्रता का भूकम्प सितम्बर महीने का चौथा भूकम्प है। भारतीय मौसम विज्ञान विभाग (आईएमडी) ने यह जानकारी दी।   आईएमडी के मुताबिक इस साल सितम्बर महीने में भारत और इसके पड़ोस सहित पूरे विश्व में कुल 15 बड़े भूकम्प आए। इनमें से सर्वाधिक 7.0 तीव्रता के भूकम्प के झटके दक्षिण प्रशांत द्वीप के देशों वानुअतु में तीन सितम्बर और फिजी में 15 सितम्बर को महसूस किए गए।  भारत में इस महीने पहला भूकम्प चार सितम्बर को मणिपुर के उखरूल जिले में आया। इसकी तीव्रता रिक्टर पैमाने पर 4.2 थी। जबकि सात सितम्बर को आए भूकम्प का केंद्र हरियाणा के सोनीपत में था इसकी भी तीव्रता 4.2 थी। इस भूकम्प के झटके दिल्ली और उत्तर भारत के ज्यादातर हिस्सों में महसूस किए गए।  देश में तीसरा भूकम्प गत 11 सितम्बर को गुजरात के कच्छ इलाके में आया। इसकी तीव्रता 3.4 थी।